李節推亭子
作者：曾鞏
朝代：宋

paragraphs: 盱江郭東門，江水湛虛碧。
東南望群峰，連延倚天壁。
長林相蔽虧，蒼翠浮日夕。
青冥窗戶寒，居者非咫尺。
子初得從誰，有此烟霧宅。
燕坐遠世喧，及門無塵客。
築亭更求深，緩带聊自適。
時花笑婀娜，山鳥吟格磔。
家釀熟新樽，歡言命良席。
故已輕華簪，寧論珍拱璧。
我亦有菑田，相望在阡陌。
安得巾柴車，過從佇三益。